text: Anklages for at købe sig ind i byråd
  07 april 2013 kl. 10.02
  Byrådsmedlem Charlotte Juhl Andersen, Horsens, anklages for at have købt sig til en plads som spidskandidat til byrådet.
  Hun skiftede sidste år fra Socialdemokraterne til De Radikale i byrådet i Horsens, og på et opstillingsmøde 6. marts i den radikale vælgerforening blev hun valgt som spidskandidat for partiet ved kommunalvalget i november.
  Nu vil den samlede bestyrelse i vælgerforeningen afsætte hende som kandidat. Den mener, at hun har kuppet sig til magten i foreningen.
  Den radikale vælgerforening i Horsens havde 61 medlemmer, men fra 8. januar til 25. februar steg medlemstallet med 25.
  Charlotte Juhl Andersen har siden indrømmet, at hun selv overførte penge for 18 af de 25 nye medlemmers kontingent, så de kunne møde op på opstillingsmødet og støtte hendes kandidatur.
  Resultatet blev 34 stemmer til Charlotte Juhl Andersen og 28 stemmer til den hidtidige spidskandidat, Assia Zouaoui.
  
  Generalforsamling
  Vælgerforeningen holder generalforsamling 17. april, hvor medlemmerne skal tage stilling til bestyrelsens forslag om at afsætte Charlotte Juhl Andersen som byrådskandidat.
  Charlotte Juhl Andersens støtter har svaret igen med et forslag om at fyre bestyrelsen.
  Hun mener ikke, at der er noget galt i, at hun har betalt kontingentet på knap 500 kroner for hver af denye medlemmer.
  - Jeg lagde pengene ud, da partikontoret i København ikke kunne udsende giro-kortene til de enkelte hurtigt nok, forklarer hun.
  Charlotte Juhl Andersen mener, at hun har gjort partiet en tjeneste ved at skaffe nye medlemmer.
  - Jeg er specielt glad for, at det er lykkedes at mobilisere mange unge radikale, siger hun til Horsens Folkeblad.
  Se også TV SYDs 19.30-udsendelse.
  